Publication: Magyar Közlöny
Issue: MK-2000-71 (Year: 2000, Number: 71)
Era: 1990-2004
Section: 1997. évi CXL. törvény (a továbbiakban: múzeumi törvény) rendelkezései értelmében védetté nyilvánított kulturális tárgy. A Szent Koronára mint tárgyra nézve sem az
Paragraph Index: 534

1. Az Alkotmánybíróság rámutat arra, hogy az állam mint tulajdonos a tulajdonában álló vagyontárgyakkal — a törvények szabta keretek között — rendelkezhet. Nincs alkotmányjogi akadálya annak, hogy a tulajdonos a tulajdon részjogosítványainak gyakorlását bármilyen szervre, testületre ruházza. Következésképpen a Szent Korona Testületnek a Szent Korona és a hozzá tartozó jelvények védelmére és megóvására, valamint a velük kapcsolatos intézkedések megtételére történő létrehozása alkotmányossági szempontból nem kifogásolható. A koronatörvény 5. § (3) bekezdése értelmében a Testület — feladatkörében hozott — döntései a Szent Koronával és a hozzá tartozó jelvényekkel kapcsolatos vagyonkezelői feladatokat ellátó szervezetre kötelezőek, a koronatörvény e rendelkezése a Magyar Köztársaság alkotmányos közjogi berendezkedését, a közjogi szereplők egymás- 2000/71. szám hoz való viszonyát, a hatalmi ágak elválasztását semmilyen formában nem érinti. A Testület mozgástere igen szűk, hiszen a koronázási jelvények kezelésével, őrzésével, stb. kapcsolatos előírásokat az Áht. és a múzeumi törvény részletesen meghatározzák. Azzal, hogy a koronatörvény értelmében a Testület tagjai a legmagasabb közjogi méltóságok, valamint a Magyar Tudományos Akadémia elnöke, a jogalkotó — a koronatörvény indokolása szerint — azt kívánta kifejezni, hogy „a Szent Korona ma már a magyar államiság történeti emlékeként, tiszteletre méltó ereklyetárgyként él a magyar nemzet tudatában”, ezért a „törvény célja, hogy a Testület felállításával az államot és a tudományt legmagasabb szinten képviselő önálló szervezet legyen felelős a Szent Korona és a hozzá tartozó jelvények épségének megóvásáért és a jövő számára való megőrzéséért”.

Source: https://magyarkozlony.hu/hivatalos-lapok/d2c977ff24c625f96e858d15d02337c5984294d9/dokumentumok/4600e7c3c5eab030f8cd6493a4361e25e691a4d8/letoltes